RESOLUCIÓN do 5 de decembro de 2014, da Secretaría Xeral da Igualdade, pola que se resolven as solicitudes de axudas do programa Emega para fomentar o emprendemento feminino, convocadas pola Resolución do 8 de agosto de 2014, cofinanciadas polo Fondo Social Europeo no marco do programa operativo FSE Galicia 2007-2013, procedemento SI429A.
Vicepresidencia e Consellería de Presidencia, Administracións Públicas e Xustiza — III. Outras disposicións — 11/12/2014

Mediante a Resolución do 8 de agosto de 2014, da Secretaría Xeral da Igualdade (Diario Oficial de Galicia núm. 151, do 11 de agosto), establecéronse as bases reguladoras das axudas do programa Emega para fomentar o emprendemento feminino, cofinanciadas polo Fondo Social Europeo no marco do programa operativo FSE Galicia 2007-2013, e procedeuse á súa convocatoria para o ano 2014.
Segundo os puntos 3º e 4º do artigo 21 das bases reguladoras, e de conformidade co establecido no artigo 59.6.b) da Lei 30/1992, do 26 de novembro, de réxime xurídico das administracións públicas e do procedemento administrativo común, a notificación de todas as resolucións realizarase mediante publicación no Diario Oficial de Galicia e na páxina web da Secretaría Xeral da Igualdade.
Unha vez rematada a fase de instrución das solicitudes recibidas na Secretaría Xeral da Igualdade, avaliadas pola comisión de valoración prevista no artigo 19 das bases reguladoras, vista a proposta de resolución formulada polo órgano instrutor e tendo en conta as dispoñibilidades orzamentarias,
Primeiro. Conceder as axudas económicas para apoio das iniciativas empresariais lideradas por mulleres que se reflicten no anexo I, con indicación da puntuación obtida como consecuencia da aplicación dos criterios establecidos no artigo 20 das bases reguladoras, da contía da prima, fixada en función do emprego xerado ou preexistente, da liña de actuación a que corresponde a iniciativa subvencionada e dos tipos de axuda e contías fixadas no artigo 14 das bases reguladoras, por un importe total de 667.500,00 euros, que se imputan á aplicación orzamentaria 05.11.313B.470.0, código de proxecto 2014 00165.
Estas axudas están cofinanciadas ao 80 % con fondos FSE do programa operativo de Galicia 2007-2013, eixe 2, tema prioritario 69.
No anexo II relaciónanse as solicitudes que quedan en reserva e que poderán ser atendidas no caso de que haxa cantidades que resulten sobrantes por causa de renuncia expresa, non presentación das xustificacións correspondentes por parte das beneficiarias ou perda do dereito ao cobramento da subvención, sempre que como consecuencia destas circunstancias se teña liberado crédito suficiente para atender, cando menos, unha das solicitudes achegadas.
Segundo. Excluír e declarar desistidas as solicitudes que se relacionan no anexo III, con indicación da causa específica: por non cumprir o requisito de emenda e/ou achega dos documentos preceptivos no prazo establecido, prazo improrrogable segundo o establecido no artigo 71.2 da Lei 30/1992 por tratarse de axudas de concesión en réxime de concorrencia competitiva, ben por desistencia expresa, ou ben por non cumprir algún dos requisitos establecidos nas bases reguladoras.
Terceiro. Informar as beneficiarias de que a obtención de axuda comunitaria implica a aparición na lista pública de persoas beneficiarias que a autoridade de xestión do programa operativo publicará conforme o previsto no artigo 7.2.d) do Regulamento (CE) 1828/2006 da Comisión, do 8 de decembro de 2006 (DOUE L/45, do 15 de febreiro de 2007) e que na dita lista figurarán os datos de identidade ou denominación social, das operacións e da contía de fondos públicos asignada a cada operación.
Cuarto. Estas axudas son incompatibles con calquera outra axuda ou subvención corrente destinada ao fomento do emprendemento, ben a través da creación de emprego autónomo ou ben pola xeración de postos de traballo por conta allea para mulleres.
Quinto. A data límite para a presentación da documentación xustificativa será o 30 de decembro de 2014 e realizarase de acordo co establecido no artigo 25 das bases reguladoras.
Sexto. As beneficiarias deberán dar a adecuada publicidade do carácter público do financiamento do proxecto nos termos establecidos no artigo 13 das bases reguladoras.
Sétimo. As beneficiarias adquiren os compromisos e obrigas que se determinan no artigo 24 das bases reguladoras na súa relación co establecido no artigo 11 da Lei 9/2007, do 13 de xuño, de subvencións de Galicia, e sen prexuízo das demais obrigas que resulten da normativa aplicable.
De acordo co establecido no artigo 14.1.n) da Lei 9/2007, do 13 de xuño, de subvencións de Galicia, no artigo 27 das bases reguladoras establécense os criterios de gradación dos posibles incumprimentos para determinar a cantidade que se minorará ou reintegrará.
Oitavo. De acordo co establecido no punto 4º do artigo 1 das bases reguladoras, estas axudas están sometidas ao réxime de minimis, nos termos establecidos no Regulamento (UE) número 1407/2013 da Comisión, do 18 de decembro, relativo á aplicación dos artigos 107 e 108 do Tratado de funcionamento da Unión Europea ás axudas de minimis (DOUE L352/1, do 24 de decembro de 2013). Por tanto, a axuda total de minimis concedida a unha empresa non será superior a 200.000 euros durante calquera período de tres exercicios fiscais, ou a 100.000 euros no suposto dunha axuda concedida a unha empresa que opere no sector do transporte por estrada.
Noveno. Esta resolución esgota a vía administrativa e contra ela poderá interporse recurso potestativo de reposición ante a secretaria xeral da Igualdade, no prazo dun mes, contado desde o día seguinte ao desta publicación, de conformidade co establecido nos artigos 107, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro, ou ben directamente recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao desta publicación, de acordo co establecido nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de decembro de 2014